HR Službeni list Europske unije C 2/3

Objava zahtjeva u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2015/C 2/03)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

JEDINSTVENI DOKUMENT

UREDBA VIJEĆA (EZ) br. 510/2006

o zaštiti oznaka zemljopisnog podrijetla i oznaka izvornosti poljoprivrednih i prehrambenih proizvoda (2)

„CAPÃO DE FREAMUNDE”

EZ br.: PT-PGI-0005-0846-10.1.2011

ZOZP ( X ) ZOI ( )

1. Naziv

„Capão de Freamunde”

2. Država članica ili treća zemlja

Portugal

3. Opis poljoprivrednog ili prehrambenog proizvoda

3.1. Vrsta proizvoda

Razred 1.1. Svježe meso (i nusproizvodi klanja)

3.2. Opis proizvoda na koji se odnosi naziv iz točke 1.

Pod nazivom „Capão de Freamunde” podrazumijeva se proizvod koji potječe od spororastućih pasmina atlantskog tipa vrste Gallus domesticus koji je kastriran prije spolne zrelosti i namijenjen isključivo proizvodnji kvalitetnog mesa te od rođenja uzgajan u ograničenom zemljopisnom području utvrđenom u nastavku u skladu s opisanim pravilima prehrane.

Upotrebljavaju se samo pasmine „redbro” s operušanim vratom i „redbro” golovrati kopuni te tipične portugalske pasmine prisutne na sjeveru Portugala, a posebno pasmine „pedrês portuguesa”, „preta lusitânica” i „amarela”.

Kopun „Capão de Freamunde” prodaje se u sljedećim oblicima:

(a) živ, u dobi od 10 do 11 mjeseci, uredno identificiran;

(b) u obliku trupa, dobivenog od peradi zaklane u dobi od 10 do 11 mjeseci, uredno zapakiranog i označenog, operušanog i bez glave, ali s jetrom i želucem (uobičajeno se nazivaju „iznutricama”);

(c) u obliku smrznutog trupa, dobivenog od peradi zaklane u dobi od 10 do 11 mjeseci.

Kopun „Capão de Freamunde”, koji se proizvodi prema metodi primjenjivanoj na zemljopisnom području, ima sljedeća svojstva:

i. Fizička svojstva

Živi kopun: boja perja: crvena do jarka crvena; kresta: odsutna; resa: odsutna; oblik prsa: velika sa znatnom mišićnom masom; boja nogu; žuta; boja kože: žuta; zastoplje: ljuskavo, veliko i žute boje; bedra: vrlo razvijena i mišićava; težina: od 5 do 7 kg.

Trup: boja: žuta; izgled: vitak; koža: tanka, glatka, hidratizirana i sa slabo izraženim porama; težina: od 3 do 4,5 kg.

ii. Senzorna svojstva

Sirovi trup kopuna „Capão de Freamunde” ima ujednačenu kožu žućkaste boje, crvenkaste mišiće i unutarnje salo blago mekane teksture. Meso ima blagu aromu sirovog mesa (aroma domaće peradi), gotovo bez mirisa krvi (jetre, metala) i užeglosti. Nakon pečenja meso kopuna „Capão de Freamunde” relativno je mekane i blago tjestaste (elastične) teksture na početku s izrazito sočnim okusom, koji se razvija tijekom žvakanja; meso lagano prianja uz zube. Meso ima blagu aromu mesa pečenog na žaru i kuhane kože, bez ijedne primjese užeglosti; okus je umjereno intenzivan, s vrlo slabom primjesom užeglosti, krvi (jetre, metala) i sirovog mesa (domaće peradi).

iii. Kemijska svojstva (lipidni profil)

Udio mononezasićenih masnih kiselina u kopunu „Capão de Freamunde” kreće se od 42 do 45,5 %, a sadržaj uljne kiseline od 35,5 do 40 %.

3.3. Sirovine (samo za prerađene proizvode)

—

3.4. Hrana za životinje (samo za proizvode životinjskog podrijetla)

Biljne vrste koje se upotrebljavaju za ishranu kopuna „Capão de Freamunde” i osnova su njegove prehrane potječu iz regije. Kukuruz vrste Zea mays L, u zrnu ili mljeven, prevladava u prehrani i mora činiti najmanje 60 % te prehrane, kao i sorte žitarica i divljeg bilja Holcus mollis, Lolium multiflorum i Plantago lanceolata L.

Do dobi od dva mjeseca i/ili žive vage od jednog kilograma prehrana se uglavnom sastoji od prehrambene „zdjelice” koja sadržava kukuruzno brašno, rezani portugalski kelj i rižu i/ili zrna kukuruza, uglavnom žute sorte.

Nakon dobi od pet tjedana životinje imaju stalan pristup, tijekom cijeloga dana, otvorenim pašnjacima prekrivenima vegetacijom, a njihov je pristup otvorenom prostoru osiguran od izlaska do zalaska sunca. Otvoreni pašnjaci moraju imati najmanju površinu vegetativnog pokrova od 2 m2 po kokoši ili od 4 m2 po kopunu, srednju do srednje visoku gustoću trave (visina od 6 do 15 cm), ravnomjerno raspoređene, pri čemu valja paziti da gustoća nikad nije niža od srednje gustoće na više od 30 % ukupne površine.

Od kastracije, u dobi od tri do četiri mjeseca, do klanja ili prodaje živih životinja, prehrana kopuna ad libitum mora se sastojati od najmanje 80 % žutog ili bijelog kukuruza, mljevenog ili u zrnu, a ostatak prehrane sastoji se od pekarskog brašna, portugalskog kelja, samonikle vegetacije i sjemena žitarica.

Kad se, kao dodatak i samo kako bi se nadoknadio privremeni nedostatak prirodne hrane, u prehrani upotrebljava komercijalno dostupna hrana, ona mora sadržavati najmanje 80 % žitarica. U svakom slučaju, komercijalna hrana ne prelazi 20 % prehrane životinja tijekom cijelog životnog ciklusa.

Prehrana na bazi komercijalne hrane mora se, ako je to potrebno, izbaciti pet dana prije klanja.

3.5. Posebni proizvodni postupci koji se moraju provesti na određenom zemljopisnom području

Kopun „Capão de Freamunde” od izlijeganja se uzgaja isključivo na gospodarstvima smještenima na ograničenom zemljopisnom području u kojem uzgoj kopuna te znanje i umijeće povezano sa škopljenjem životinja predstavljaju tradiciju, što jamči poštovanje njihove autentičnosti. Pilići uzgojeni na peradarskim gospodarstvima ne moraju obvezno dolaziti iz određenog zemljopisnog područja.

3.6. Posebna pravila za rezanje, ribanje, pakiranje itd.

Trupovi se zamrzavaju samo na zahtjev zainteresiranih osoba i takvi su trupovi namijenjeni za izvoz.

3.7. Posebna pravila za označivanje

Etiketa mora obvezno sadržavati naziv „Capão de Freamunde IGP” te logotip proizvoda čiji je model prikazan u nastavku.

4. Sažeta definicija zemljopisnog područja

Kopun „Capão de Freamunde” uzgaja se isključivo na gospodarstvima smještenima u zemljopisnom području koje obuhvaća sljedeće općine i mjesta: općina Paços de Ferreira: sva mjesta; općina Lousada: mjesta Boim, Casais, Covas, Cristelos, Figueiras, Lodares, Lustosa, Nespereira, Nevogilde, Nogueira, Meinedo, St. Estêvão, Silvares, Sousela, Ordem i Pias; općina Paredes: mjesta Beire, Duas Igrejas, Vilela, Lordelo, Sobrosa, Cristelo i Louredo.

5. Povezanost sa zemljopisnim područjem

5.1. Posebnosti zemljopisnog područja

Zemljopisno područje u kojem se odvija proizvodnja obuhvaća zone navodnjavanja, čestice smještene na vodotocima koji označavaju vanjski dio općine Paços de Ferreira, koji ga definiraju kao popratni bazen, isušen iznutra kako bi formirao tok rijeke Ferreira. Osim vodotoka u pravom smislu te riječi, hidrografski bazen te rijeke sastoji se, unutar određenog zemljopisnog područja, od pritoka Carvalhosa, Eiriz i Taio. To je područje stupnjevitog navodnjavanja, smješteno između grebena na nadmorskoj visini od 150 do 600 metara, a prosječna mjesečna temperatura u području proizvodnje iznosi oko 15 °C, s osjetnim razlikama između najviše i najniže temperature koje se kreću od 12 °C do 18 °C.

Blaga klima idealna je za optimalan razvoj životinja jer potiče rast sorti trava i divljeg bilja (samonikla vegetacija: Holcus mollis, Lolium multiflorum i Plantago lanceolata L.) koji savršeno odgovaraju prehrani kopuna.

S druge strane, sustav tradicionalnog vjekovnog uzgoja kojim se koriste uzgajivači, neprestan pristup tijekom dana otvorenom prostoru prekrivenom samoniklom vegetacijom, način uzgoja kopuna nakon njihova škopljenja prema kojem su odvojeni od druge peradi te osobitost prema kojoj svako gospodarstvo uzgaja perad identičnog porijekla, vrste, pasmine i dobi, osigurava svim životinjama uravnotežen život obilježen stalnim pristupom prirodnim pašnjacima tijekom dana nakon dobi od pet tjedana, u prirodnom okruženju na otvorenom, uz slab intenzitet uzgoja i bez stresa. Nakon dobi od pet tjedana životinje imaju stalan pristup, tijekom cijeloga dana, otvorenim pašnjacima prekrivenima vegetacijom, a njihov je pristup otvorenom prostoru osiguran od izlaska do zalaska sunca.

Ograničeno zemljopisno područje portugalska je pokrajina u kojoj je uzgoj kukuruza stoljetna tradicija, čime je objašnjeno zašto je ta žitarica glavni element prehrane kopuna, odnosno zašto čini najmanje 60 % njihove prehrane.

Način lokalne proizvodnje razvijao se generacijama i još se uvijek primjenjuje, što je pokazatelj znanja i umijeća ljudi povezanog s posebnim svojstvima te pokrajine. Povijesni podatci pokazuju da tradicija uzgoja kopuna u Freamundeu seže u rimsko doba. Gospodarski značaj te djelatnosti bio je takav da je već u 12. stoljeću desetina mogla biti plaćana kopunima. U srednjem vijeku, od 5. do 15. stoljeća, kopun „Capão de Freamunde” upotrebljavao se za plaćanje poreza feudalnim gospodarima i svećenstvu, koji su ga jako cijenili.

Sajam kopuna, koji se održava svakog 13. prosinca, službeno je uspostavljen 3. listopada 1719. kraljevskom odlukom kralja D. Joãoa V.

Među srednjovjekovnim običajima koji se spominju u dokumentima iz 5. stoljeća, učenjaci navode i tradicionalnu vještinu škopljenja peradi i njihove prodaje u župi „Freguesia de Salvador de Friamunde…”.

5.2. Posebnosti proizvoda

Kopun „Capão de Freamunde” dobiven je isključivo uporabom iste linije i pasmina sporog rasta; životinje se pažljivo škope i slobodno uzgajaju te dobivaju hranu koja se zasniva na prirodnoj ispaši dopunjenoj žitaricama među kojima prevladava kukuruz. Životni ciklus vodi se tako da životinje dosegnu punu zrelost malo prije Božića.

Trupovi kopuna „Capão de Freamunde” jasno se razlikuju od trupova životinja uzgojenih na suvremen način po većoj težini, intenzivnijoj boji, širokim prsima, bogatoj mišićnoj masi te mekanoj, glatkoj i hidratiziranoj koži. Nakon kuhanja trupovi kopuna „Capão de Freamunde” značajno se razlikuju i od trupova uobičajene peradi po svojoj umjereno mekanoj teksturi, blago tjestastoj konzistenciji, izrazitoj sočnosti i potpunom odsustvu neugodnih mirisa.

Uravnotežen lipidni profil je specifičan i odnosi se na postotak mononezasićenih masnih kiselina koji je osjetno viši od onog u mesu druge peradi te na niži postotak zasićenih masti.

5.3. Uzročna povezanost zemljopisnog područja i kvalitete ili karakteristika proizvoda (za ZOI) odnosno određene kvalitete, ugleda ili drugih karakteristika proizvoda (za ZOZP)

Povezanost između proizvoda i zemljopisnog područja leži u karakteristikama tla te klimatskim i ljudskim čimbenicima. Blaga klima idealna je za optimalan razvoj životinja jer potiče rast sorti trava i divljeg bilja (samonikla vegetacija) koje savršeno odgovaraju prehrani kopuna, ali i proizvodnji kukuruza te drugih biljaka koje se upotrebljavaju tijekom cijelog životnog ciklusa životinje. Osim toga, to životinji omogućuje da najveći dio svog života provede na otvorenom i da uživa u prostoru prilagođenom sporom rastu lišenom stresa.

Taj tradicionalni stoljetni sustav koji se rabi u uzgoju kopuna omogućava proizvodnju masnih i mesnatih životinja, a njihovo meso, koje se ubraja među najukusnija mesa peradi, čini istodobno mekanim i čvrstim.

Isto tako, životinje imaju koristi od prirodne prehrane povezane s prostornim uvjetima uzgoja kojima se uravnotežuje lipidni sastav tog mesa, čiji je udio mononezasićenih masnih kiselina i oleinske kiseline ipak osjetno veći od onog u mesu ostalih vrsta peradi.

Kopun je autentičan proizvod mjesta Freamunde, iznimno naseljenog i razvijenog mjesta u općini Paços de Ferreira u okrugu Porto. Običaj škopljenja pjetlića u ranoj dobi kako bi bili masniji i mekaniji već je dugo prisutan u tom mjestu i okolici. Poznato je da je običaj škopljenja peradi i njihove prodaje jako star te da se od srednjeg vijeka provodi u mjestu koje se u to doba zvalo „Salvadori de Friamunde”.

Sajam kopuna u mjestu Freamunde poznat je i dan danas te privlači mnoštvo turista. Taj se sajam, koji se održavao još u 15. stoljeću, odvija na isti dan kad se prema katoličkom kalendaru slavi sveta Lucija, zaštitnica vida.

Kopun „Capão de Freamunde” tradicionalno se jede u zimskim mjesecima (od studenoga do siječnja) i sastavni je dio prehrambenih navika zemljopisnog područja, a posebno tijekom božićnih praznika. Tijekom tog razdoblja kopun se daje i na dar, što je potvrda iznimne simbolične vrijednosti koju stanovnici te pokrajine pripisuju tom proizvodu.

Izrazite posebnosti i razlikovna svojstva trupa kopuna „Capão de Freamunde” u osnovi su posebnih jela, koja su od danas sastavni dio gastronomske ponude u pokrajini, a kopun „Capão de Freamunde”, čiji ugled raste, preporučuje se u lokalnim restoranima. Budući da se njime ističe okus osnovnog proizvoda, danas tradicionalni i poznati recept za pripremu kopuna „Capão de Freamunde” („Capão de Freamunde” nadjeven iznutricama te komadićima pikantne kobasice i šunke te pečen u pećnici) promiče se svake godine prilikom gastronomskog natjecanja koje se 12. prosinca organizira u mjestu Freamunde i na kojem, među ostalim, sudjeluju razni restorani iz općine Paços de Ferreira koji se pridružuju događanju.

Upućivanje na objavu specifikacije:

(članak 5. stavak 7. Uredbe (EZ) br. 510/2006 (3))

http://www.dgadr.mamaot.pt/images/docs/val/dop_igp_etg/Valor/CE_capao.pdf

(1) SL L 343, 14.12.2012., str. 1.

(2) SL L 93, 31.3.2006., str. 12. Zamijenjena Uredbom (EU) br. 1151/2012.

(3) Vidjeti bilješku 2.